Valtuusto hyväksyi Kalasataman Nihdin uuden asemakaavan.

Helsingin Nihtiin rakennetaan uusi asuinalue, jonne asemakaava ei velvoita yhtäkään parkkipaikkaa.

Kalasataman eteläkärkeen suunniteltu asuinalue on noin 3 000 asukkaalle. Helsingin valtuusto hyväksyi keskiviikkona alueen asemakaavan ja asemakaavan muuttamisen.

Uusi alue on ensimmäinen Helsingissä, jossa kaava ei velvoita rakentamaan pysäköintipaikkoja. Päätös parkkipaikattomuudesta hyväksyttiin yksimielisesti.

– Erona aiempaan on, että kaupunki ei vaadi ketään rakentamaan parkkipaikkoja. Talojen rakennuttajat voivat niitä tehdä, jos arvelevat tulevien asukkaiden haluavan niistä maksaa. Lisäksi kaavassa on paikka, josta voidaan rakentaa luiska parkkiluolaan, jos joku haluaa sellaisen tulevaisuudessa rakentaa, vihreiden kaupunginvaltuutettu Otso Kivekäs kertoo Facebookissa julkaisemassaan päivityksessä.

– Tällä saarella autopaikat eivät enää ole kaupungin erityissuojeluksessa. Eivät kiellettyjä, mutta hyödyke jota ostetaan ja myydään markkinatalouden puitteissa siinä kuin asuntojakin. Eikä Nihti jää ainoaksi lajissaan.

– Hernesaaren ja Hakaniemenrannan kaavoissa parkkinormi on myös poistettu. Näistä kokemuksista oppineena se toivottavasti poistetaan jatkossa kaikkialla kaupungissa!

Helsingin kaupunki kertoo sivuillaan, että uudelle asuinalueelle on suunniteltu kymmenen asuntokorttelia, hotellikortteli, ravintolakortteli, kaksi vesialueen korttelia liike-, toimisto- ja ravintolalaivoille, päiväkoti ja pienvenesatama.

Lisäksi alueelle on suunniteltu Nihdin Merihakaan ja Hanasaareen yhdistävä Merihaansilta, josta haarautuu Hiilisatamansilta.

Kaupunginvaltuusto hyväksyi juuri yksimielisesti ensimmäisen asemakaavan, jossa ei ole lainkaan asuntojen parkkinormia…. Posted by Otso Kivekäs on Wednesday, November 27, 2019